ET Euroopa Liidu Teataja C 42/16

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2014/C 42/11)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„LIMONE DI ROCCA IMPERIALE”

EÜ nr: IT-PGI-0105-01152-04.09.2013

KGT ( X ) KPN ( )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond —  Päritolutõend — ☒ Tootmismeetod —  Seos piirkonnaga —  Märgistus —  Riiklikud nõuded —  Muu (täpsustada)

2. Muudatus(t)e liik

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

Toote kirjeldus

Muudetakse sidruni mahla happesuse näitajat, varasem sõnastus oli „alla 5 %”, nüüd „üle 4,5 % või sellega võrdne (4,5 g sidrunhapet 100 ml kohta)”. Muudatus põhineb kaitstud päritolunimetuse „Limone di Rocca Imperiale” väärtustamise ühingu (Consorzio di Valorizzazione del Limone IGP di Rocca Imperiale) ja piirkondliku põllumajandusteenuste arengu ameti ARSSA (Agenzia Regionale per lo Sviluppo e Servizi in Agricoltura) 2012. aastal teostatud uuringu tulemustel. Uuringus analüüsiti suuremat hulka proove, mis olid võetud pikema ajavahemiku jooksul kui 2007. aastal teostatud uuringus, millel põhines varasem happesuse väärtus (< 5 %). 2012. aasta uuringu tulemuste alusel võib väita, et keskkonna- ja viljelustegurite (soojus ja sademed, mullastik, taime füsioloogia, toitained jne) koosmõju tõttu on happesuse näitaja kõikuv ning seda ei võetud varasema uuringu puhul arvesse. Tootjate jaoks on osutanud siiski vajalikuks kõnealust näitajat tootespetsifikaadis kohandada.

Tootmismeetod

Ühtlasi kasutatakse võimalust jätta välja ettekirjutused sidrunipuude istutustiheduse kohta, märkides üksnes, et istanduse tihedus peab olema 700 taime hektari kohta, tegemata vahet uute ja vanade istanduste vahel. Muudatus tuleneb sidrunikasvatuse sektoris toimunud arengutest ja uute pookealuste kasutamisest, millega järk-järgult asendatakse viiruse Citrus tristeza virus tõttu kannatada saanud mõruapelsini pookealused ja mis vajavad eelmiste pookealustega võrreldes vähem kasvupinda. Kuna istanduse tihedus on siiski kindlaks määratud ja peab jääma eespool osutatud piiresse, võimaldab see põllumajandustootjal mitte arvestada varasemat istutustihedust ja kohandada oma istandus lähtuvalt oma mullastikutingimustest ja viljelusvahenditest.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„LIMONE DI ROCCA IMPERIALE”

EÜ nr: IT-PGI-0105-01152-04.09.2013

KGT ( X ) KPN ( )

1. Nimetus

„Limone di Rocca Imperiale”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud geograafiline tähis „Limone di Rocca Imperiale” hõlmab hariliku sidrunipuu Citrus limon (L.) Burm.f. sordirühma „Femminello” kuuluvaid vilju, mis on tuntud ka nime all „Limone di Rocca Imperiale”.

Tarbimisse laskmisel peavad sidrunid „Limone di Rocca Imperiale” olema järgmiste omadustega:

— koore värvus: helerohelisest kollaseni;

— vilja kuju: pikerguselt ovaalne kuni ümar;

— mõõtmed: keskmisest suureni, ümbermõõduga vähemalt 53 mm;

— kaal: vähemalt 100 g;

— aroom: eeterlike õlide rikas lõhn on tugev ja intensiivne, limoneeni sisaldus selles on > 70 % (% arvestatuna terpeensüsivesinike kohta kokku);

— viljaliha: sidrunkollane, peaaegu ilma seemneteta;

— mahl: sidrunkollane, mahla osakaal üle 30 % või sellega võrdne, happesus üle 4,5 % või sellega võrdne (4,5 g sidrunhapet 100 ml kohta).

Kaitstud geograafilise tähisega „Limone di Rocca Imperiale” võib märgistada üksnes ekstra, I või II turustuskategooriasse kuuluvaid sidruneid.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Sidrunite „Limone di Rocca Imperiale” kõik kasvatamisetapid ja saagikoristus peavad toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Sidruneid, mida vahetult pärast saagikoristust ei turustata, on lubatud säilitada jahedas. Säilitustemperatuur ei tohi olla üle 11 °C. Sidrunid tuleb pakendada 60 päeva jooksul pärast saagikoristust.

3.7. Erieeskirjad märgistamise kohta

Pakendil oleval märgisel peab selgete ja loetavate trükitähtedega olema

— kaitstud geograafiline tähis „Limone di Rocca Imperiale”, mille tähed peavad olema suuremad kui pakendil olevad muud tähistused;

— tähise all selle logo;

— liidu sümbol;

— kuulumine ekstra, I või II turustuskategooriasse.

4. Geograafilise piirkonna täpne määratlus

Kaitstud geograafilise tähisega sidrunite „Limone di Rocca Imperiale” tootmispiirkond langeb kokku kommuuni Rocca Imperiale halduspiirkonnaga.

5. Seos geograafilise piirkonnaga

5.1. Geograafilise piirkonna eripära

Olgugi et Rocca Imperiale kommuun asub tüüpilises vahemerelise kliimaga piirkonnas, on seal piirkonna erilise reljeefi tõttu isemoodi mikrokliima, mis soodustab sidrunikasvatust ja selle arengut. Läänes, põhjas ja lõunas asuvad mäeahelikud kaitsevad piirkonda tramontana tuulte eest ning kagus asuv meri mahendab kliimat veelgi. Sellises looduslikus keskkonnas kasvades tulevad toote kvalitatiivsed omadused suurepäraselt esile. Vesi on sidrunikasvatuse puhul oluline tegur ning kõnealuses piirkonnas esineb seda piisavalt, aasta keskmine sademete hulk on ligikaudu 600 mm ja see on aasta peale jaotunud järgmiselt: eelkõige esineb sademeid sügistalvisel perioodil ja keskmiselt on neid kevadel, kasvutsükli alguses. Seejärel vajavad sidrunid kastmist, niisutussüsteemides kasutatakse allikaid, mis saavad oma vee Pollino massiivist ja vähemal määral talvel voolavatest mägijõgedest.

5.2. Toote eripära

Sidrunile „Limone di Rocca Imperiale” on tuntuse taganud järgmised omadused: mahla osakaal on üle 30 %; limoneeni sisaldus üle 70 %, mis koos muude aroomikomponentidega annab viljale tugeva ja intensiivse lõhna. Tänu osutatud omadustele on sidrunil „Limone di Rocca Imperiale” kohalikul, piirkondlikul ja üleriigilisel turul selgelt väljajoonistuv eripära.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Alates 1980ndate aastate algusest korraldatakse tootmispiirkonnas olulisi pidustusi, kus toimub kohalike toodete ja sidrunist „Limone di Rocca Imperiale” valmistatud roogade degusteerimine. Sidrunit „Limone di Rocca Imperiale” kasvatatakse piirkonnas ohtralt ja vili on laialdaselt tuntud, kuna traditsioonilises köögis on sidrunil kindel koht – eeterlike õlide rikast koort ja mahla kasutatakse roogade maitse ja lõhna esiletoomiseks ning nende eripära väljatoomiseks. Kohalikul tasandil sügavalt sissejuurdunud traditsiooni elujõulisusest annab tunnistust sidrunilaat Sagra dei Limoni di Rocca Imperiale, mis toimub augusti esimesel poolel samanimelises kommuunis ja mis on olnud juba mitu aastat hea võimalus kõnealuse toote degusteerimiseks. Intensiivne ja püsiv lõhn, mida sidrunid levitavad, tekitab tarbijatel seose toote ja Rocca Imperiale kommuuni vahel ning harjutab neid nimetatud sidrunit eristama ja muudele sidrunitele eelistama. Peale selle on peaaegu kõikidel külapidudel, laatadel ja rahvapärimusüritustel tavaks kaunistada müügilette sidrunitega „Limoni di Rocca Imperiale” korvi pandult või erilistes kompositsioonides.

Sidrun „Limoni di Rocca Imperiale” on põllumajandus-, toidu- ja metsandusministeeriumi 2006. aastal koostatud traditsiooniliste toiduainete nimekirjas ja nimetust „Limone di Rocca Imperiale” on ühtlustatult kasutatud juba üle 25 aasta. Kaubanduse, transpordi ja kohalike ettevõtjatega seotud dokumendid, samuti kirikliku kogukonna materjalid ning põllumajanduslike ametialaste ühistute korraldatud kohtumised annavad tunnistust sellest, et nimetust on sageli kasutatud ka selleks, et tähistada toodet piiriäärsetel aladel. Lõpetuseks tuleks esile tuua, et sidruni „Limone di Rocca Imperiale” kasvatused on tänapäeval Alto Jonio Cosentino põllumajandusmaastiku huvitav komponent. Rocca Imperiale kommuuni sidrunisaludega kaetud maastikke kutsutakse ka Giardini dei limoni di Rocca Imperiale (Rocca Imperiale sidruniaiad).

Sidrunit „Limone di Rocca Imperiale” kohaliku piirkonnaga ühendav kultuuriline, majanduslik ja maastikuline side on seega erakordselt tugev.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Limone di Rocca Imperiale” tunnustamise ettepaneku 16. juuli 2013. aasta Itaalia Vabariigi Teatajas nr 165.

Spetsifikaadi terviktekstiga saab tutvuda Internetis aadressil

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (http://www.politicheagricole.it), klõpsates linki „Qualità e sicurezza” (Kvaliteet ja ohutus) (ekraani ülemises paremas osas), seejärel linki „Disciplinari di Produzione all’esame dell’UE” (ELile hindamiseks esitatud spetsifikaadid).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.

(4) Vt joonealust märkust 2.